આમિર ખાનની ફિલ્મ ધૂમ 3નું ફીવર માથે ચડી પોકારી રહ્યું છે . આમિરે ધૂમ 3 બ્રાન્ડનું લેવલ વધુ હાઈ કરી નાંખ્યું છે . ફિલ્મે અત્યાર સુધી ઑફિસિયલી 500 કરોડ કરતા વધુ કમાણી કરી લીધી છે . માત્ર ભારત જ નહીં , ઓવરસીઝમાં પણ ધૂમ 3એ સફળતાના ઝંડા ગાડ્યાં છે . સરવાળે 20 ડિસેમ્બરે રિલીઝ થયા બાદ 18 દિવસનું અધિકૃત કલેક્શન 500 કરોડ કરતા વધુ છે , પણ ધૂમ 3ની આ સફળતાનો સમગ્ર શ્રેય આમિર ખાનને જ અપાઈ રહ્યો છે અને આ બાબતથી ક્યાંકને ક્યાંક અભિષેક બચ્ચન તેમજ ઉદય ચોપરાને માઠુ લાગી રહ્યું છે . આમ છતાં અભિષેકના કામને હળવાશથી લેવાને કોઈ કારણ નથી . ધૂમ 3 ફિલ્મમાં અભિષેક બચ્ચન અને ઉદય ચોપરા ઉપરાંત કૅટરીના કૈફ પણ મુખ્ય ભૂમિકામાં હતાં , પરંતુ અભિષેક અને ઉદયનું પાત્ર કંઈ ખાસ નજરે ન ચડ્યું . એમ લાગ્યું કે જાણે આખી ફિલ્મ આમિર ખાન ઉપર જ કેન્દ્રિત થઈ ગઈ છે . જોકે અભિષેકે એક ઇંટરવ્યૂ દરમિયાન જણાવ્યુ હતું કે ધૂમ 3 તેમની ફિલ્મ છે અને તેઓ જ ધૂમ 3ના હિરો છે , પરંતુ ફિલ્મ જોયા બાદ લોકોને લાગ્યું કે ધૂમ 3નો મતલબ આમિર ખાન સિવાય કંઈ જ નથી .